Perrie Edwards

Perrie Louise Edwards (s. 10. heinäkuuta 1993 South Shields, Tyne and Wear, Yhdistynyt kuningaskunta) on englantilainen laulaja ja lauluntekijä. Hän osallistui vuonna 2011 sooloesiintyjänä brittiläiseen X Factor -laulukilpailuohjelmaan, jossa hänestä tuli tyttöyhtye Little Mixin jäsen. 

Little Mixistä tuli ensimmäinen kokoonpano, joka voitti brittiläisen X Factorin. Yhtye on julkaissut kuusi studioalbumia ja viisi singleä on saavuttanut ykkössijan Britannian singlelistalla. Edwards oli mukana sanoittamassa yhtyeen kappaleita. Little Mix jäi määrittelemättömän pituiselle tauolle vuonna 2022, jolloin sen jäsenet siirtyivät soolourille.

Edwards alkoi julkaista soolomusiikkia etunimeään käyttäen vuonna 2024. Debyyttisingle ”Forget About Us” pääsi Britannian singlelistalla kärkikymmenikköön.

Edwardsista tuli Supreme Nutrition -brändin ensimmäinen naislähettiläs 2020, ja vuonna 2021 hän lanseerasi oman muotimerkkinsä Disoran.

 Varhaiselämä 
Perrie Edwards syntyi South Shieldsissä Koillis-Englannissa ja sai nimensä Journey-yhtyeen laulajan Steve Perryn mukaan. Hänen vanhempansa Deborah Duffy ja Alexander Edwards ovat molemmat laulajia. He erosivat hänen ollessa pieni ja molemmat avioituivat myöhemmin uudelleen. Edwardsilla on isoveli Jonnie sekä nuorempi sisarpuoli Caitlin isänsä puolelta.

Edwards kävi lapsena koulua Dorsetin Weymouthissa ennen kuin perhe muutti takaisin South Shieldsiin. Siellä hän opiskeli St. Peter and Paul RC Primary Schoolissa ja Mortimer Community Collegessa ja siirtyi myöhemmin Newcastle Collegeen, jossa hän suoritti esittävien taiteiden korkeakoulututkinnon. 12–13-vuotiaana Edwards asui myös pari vuotta Uudessa-Seelannissa, josta hänen isäpuolensa on kotoisin.

 Ura 
 X Factor ja Little Mix 
Edwards koe-esiintyi vuoden 2011 X Factorissa Alanis Morissetten kappaleella ”You Oughta Know”. Hän putosi kilpailusta bootcamp-vaiheessa, mutta myöhemmin tuomarit sijoittivat hänet nelihenkiseen Rhythmix-yhtyeeseen Jesy Nelsonin, Leigh-Anne Pinnockin ja Jade Thirlwallin kanssa. He pääsivät lopulta live-esityksiin, ja laulaja Tulisa Contostavlos mentoroi heitä. Kisan aikana yhtyeen nimi muutettiin lakisyistä muotoon Little Mix. Yhtye vei lopulta voiton X Factorissa, mikä teki heistä ohjelman historian ensimmäisen kokoonpanon, joka on voittanut kisan.

Little Mix julkaisi yhteensä kuusi studioalbumia sekä yhden hittikokoelman, ja on myynyt maailmanlaajuisesti yli 60 miljoonaa levyä. Yhtye ilmoitti joulukuussa 2021 jäävänsä tauolle The Confetti Tour -kiertueen jälkeen, jolloin sen jäsenet siirtyivät sooloprojektien pariin. Edwards sai maaliskuussa 2023 levytyssopimuksen sooloartistina Columbia Recordsilta.

 Sooloura 
Edwards julkaisi ensimmäisen soolosinglensä ”Forget About Us” 12. huhtikuuta 2024, ja se pääsi Britannian singlelistan sijalle 10. Kesäkuussa julkaistiin toinen single ”Tears”. Edwards esitti singlet ensimmäisessä soolokonsertissaan Capital FM:n Summertime Ball -tapahtumassa. Hän on sen jälkeen laulanut esimerkiksi The Graham Norton Show’ssa sekä BBC Radio 1 -kanavan Live Lounge -ohjelmassa. Lokakuussa 2024 ilmestyi Edwardsin kolmas single ”You Go Your Way”.

Edwards julkaisi 26. syyskuuta 2025 ensimmäisen sooloalbuminsa Perrie.

 Muut hankkeet 
Edwards on CoppaFeel! -rintasyöpäsäätiön aktiivinen tukija. Vuonna 2019 hän oli italialaisen Superga-brändin mainoskasvona ja julkaisi merkille suunnittelemansa kenkäkokoelman. Edwardsista tuli Supreme Nutrition -brändin ensimmäinen naislähettiläs vuonna 2020. Myöhemmin samana vuonna hän alkoi esiintyä portugalilais-afrikkalaisen ruokaravintolaketju Nando’sin mainoksissa.

Edwards lanseerasi vuonna 2021 oman muotimerkkinsä Disoran, ”nykyaikaisen luksusbrändin”. Se kuuluu kuuteen prosenttiin vaatemerkeistä, joka myy kaikenkokoisia naistenvaatteita.

 Yksityiselämä 
Edwards alkoi joulukuussa 2011 seurustella One Direction -yhtyeen jäsenen Zayn Malikin kanssa. He tapasivat Edwardsin kilpaillessa osana Little Mixiä X Factorissa. Pari ilmoitti kihlauksestaan elokuussa 2013, mutta Malik päätti suhteen kaksi vuotta myöhemmin. Marraskuussa 2016 Edwards alkoi seurustella englantilaisen ammattilaisjalkapalloilijan Alex Oxlade-Chamberlainin kanssa. Edwards synnytti parin esikoispojan 21. elokuuta 2021. Hän ja Oxlade-Chamberlain kihlautuivat kesäkuussa 2022. Syyskuussa 2025 pari ilmoitti odottavansa toista lasta. Edwards kertoi myös saaneensa aiemmin kaksi keskenmenoa. Parin tytär syntyi tammikuussa 2026.

Edwardsilla on synnynnäinen ruokatorviatresia, mistä johtuen hänen vatsansa on osittain arpeutunut. Hänellä on myös anosmia eli puuttuva hajuaisti. Vuonna 2012 Edwards joutui leikkaukseen, jossa häneltä poistettiin nielurisat.

Edwards on puhunut avoimesti kamppailustaan ahdistuneisuuden ja paniikkikohtausten kanssa.

 Diskografia 
 Albumit 
 Perrie (2025)

 Singlet 
 ”Forget About Us” (2024)
 ”Tears” (2024)
 ”You Go Your Way” (2024)
 ”If He Wanted to He Would” (2025)

 Sanoittajana 
 Vuosi Artisti Albumi Laulu Muuta 2012 Little Mix ”Wings” Kirjoittaja ”DNA” ”Change Your Life” ”How Ya Doin’” 2013  ”Salute” ”Move” ”Little Me”2015Britney Spears & Iggy Azalea ei albumilla ”Pretty Girls” 2016 Little Mix  ”Shout Out to My Ex” 2020  ”Break Up Song” ”Holiday” 2021 Little Mix, Galantis & David Guettaei albumilla ”Heartbreak Anthem” Little Mix Between Us ”No”

 Lähteet 

Luokka:Brittiläiset laulajat
Luokka:Brittiläiset lauluntekijät
Luokka:Elävät henkilöt
Luokka:Vuonna 1993 syntyneet